लापरवाही
427 पंचायतों में से सिर्फ 25 में यात्री प्रतीक्षालय
यात्रियों को झेलनी पड़ती है धूप और बारिश, सड़क किनारे बसे गांवों की बुनियादी जरूरतों पर नहीं दे रहा कोई ध्यान
जिले मेें 427 ग्राम पंचायतें हैं। इनमें से सिर्फ 25 पंचायतों में ही यात्री प्रतीक्षालय बन पाए हैं। प्रतीक्षालय की कमी के कारण यात्रियों को धूप और बारिश झेलनी पड़ती है। यात्री सड़क पर खड़े होकर बस और टैक्सी का इंतजार करते हैं। ग्रामीणों की मांग के बावजूद पंचायत प्रतिनिधि और न ही अधिकारी प्रतीक्षालय बनाने पर ध्यान नहीं दे रहे हैं।
जिले में 2010-11 से बीआरजीएफ के तहत यात्री प्रतीक्षालय बनने शुरू हुए हैं। 427 ग्राम पंचायतों में से सिर्फ 25 में ही यात्री प्रतीक्षालय बन पाए हैं। ग्रामीणों को गांवों में बस व टैक्सियों का इंतजार खुले में धूप-बारिश झेलते हुए ही करना होता है। ग्राम माकड़ी में सभी यात्री वाहन ठहरते हैं। रायपुर, जगदलपुर, कोरर, भानुप्रतापपुर जाने वाली बसें-टैक्सियां रुकती हैं। इसके बाद भी यहां प्रतीक्षालय नहीं है। यहां यात्री सड़क पर खड़े होकर ही वाहनों का इंतजार करते हैं। ग्राम पटौद में दुधावा, नगरी सहित अन्य जगहों पर जाने के लिए लोग ठहरते हैं। यहां भी प्रतीक्षालय नहीं है। ग्रामीण काफी समय से मांग करते आ रहे हैं। दशपुर, बेवरती में भी प्रतीक्षालय नहीं बन पाए हैं।
शहर में दो यात्री प्रतीक्षालय
कांकेर शहर में पुराना नाका और ज्ञानी चौक के पास स्टापेज हैं। सेन चौक के अलावा अन्य जगहों पर जहां स्टाॅपेज हैं, वहां शेड नहीं हैं। शेड के अभाव में यात्रियों को खुली सड़क पर खड़े होकर गाड़ियों का इंतजार करना पड़ता है।
पंचायत भेजे प्रस्ताव
बीआरजीएफ योजना के तहत गांवों में प्रतीक्षालय बनाए जा रहे थे, लेकिन योजना बंद हो चुकी है। प्रतीक्षालय बनाने के लिए अब कोई योजना नहीं है। यदि किसी गांव से प्रतीक्षालय बनाने पंचायत से प्रस्ताव आएगा, तो शासन को भेजा जाएगा। राशि स्वीकृत होने पर गांवों में प्रतीक्षालय बनाए जाएंगे। चंदन कुमार, सीईओ, जिला पंचायत, कांकेर
यात्रियों में प्रशासन के प्रति नाराजगी
ग्राम माकड़ी में बस का इंतजार कर रही बनिया गांव की वीणा साहू, रेखा साहू ने बताया कि गांवों में प्रतीक्षालय बनने चाहिए। तेज धूप और बारिश में काफी दिक्कत होती है। ग्राम भोड़िया के नेहरू कोरेटी, सिदेसर के चंद्रकुमार जैन ने कहा कि यात्री प्रतीक्षालय सभी गांवों में होना चाहिए। प्रतीक्षालय के साथ प्रसाधन की भी सुविधा जरूरी है। ग्राम पटौद के अशोक, तुलसीराम रजक, राकेश नायक ने कहा कि गांवों में प्रतीक्षालय की मांग काफी समय से की जा रही है।
कांकेर. माकड़ी में प्रतीक्षालय नहीं होने से धूप में खड़े यात्री।
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva